పేకేటి రంగా

పేకేటి రంగా సినీ పరిశ్రమలో  కళా దర్శకుడు. వీరు తెలుగు చలనచిత్ర నటుడు పేకేటి శివరాం కుమారుడు. అతను సుమారు 300 సినిమాలకు పైగా ఆర్ట్ డైరక్టరుగా పనిచేసాడు. అతను తెలుగు, తమిళ చిత్రాలతో పాటు బాలీవుడ్ సినిమాలలోని గుర్తింపు పొందిన హీరోలతో కూడా పనిచేసాడు.

జీవిత విశేషాలు 
పేకేటి రంగారావు చెన్నైలో  పేకేటి శివరాం, ప్రభావతి దంపతులకు జన్మించాడు. అతని తండ్రి పేకేటి శివరాం మొదటి భార్య ప్రభావతి కాగా నటి జయంతిని రెండవ భార్యగా స్వీకరించాడు. ఇద్దరికీ ఐదుగురు మగ సంతానం. ప్రభావతికి  కలిగిన పిల్లలలో రంగా మూడవవాడు. అతని సోదరులు కృష్ణమోహన్, వేణు, గోపాల్ లు. రంగా బి.ఎ పూర్తిచేసాడు. ఆ తరువాత అలహాబాదు దూరదర్శన్ లో కొన్నేళ్ళపాటు ఉద్యోగం చేసాడు. అయితే రంగా ప్రతిభను గుర్తించిన అతని తండ్రి శివరాం శ్రీచలం అనే కళా దర్శకుని దగ్గర సహాయకునిగా చేర్పించాడు. సహాయకునిగా 3 చిత్రాలలో పనిచేసాడు. అలా సినీ పరిశ్రమలోకి అడుగు పెట్టిన పేకేటి రంగారావును దర్శకుడు ఎన్.వి.సుబ్బారెడ్డి మొదటి సారి నిప్పుతో చెలగాటం అనే సినిమాతో ఆర్ట్ డైరక్టరుగా పరిచయం చేసాడు. అలా ఆర్ట్ డైరక్టరుగా మొదలైన అతని కెరీర్ కన్నడ రాజ్ కుమార్ పరిచయంతో మంచి మలుపు తీసుకుంది. రాజ్ కుమార్ ప్రోత్సాహంతో రంగా కన్నడ సినీ పరిశ్రమలో సుమారు 60 సినిమాలకు ఆర్ట్ డైరక్టరుగా పనిచేసాడు. అంతే కాగ తెలుగులో చిరంజీవి, బాలకృష్ణ, నాగార్జున, వెంకటేష్ లాంటి అగ్ర హీరోల సినిమాలకు ఆర్ట్ డైరక్టరుగా చేసి మంచి గుర్తింపు పొందాడు. అదే విధంగా ఖడ్గం, నువ్వునాకు నచ్చావ్, నువ్వే నువ్వే లాంటి హిట్ సినిమాలలో కూడా పనిచేసాడు. అతను దర్శకుడు సింగీతం శ్రీనివాసరావుతో కలసి పనిచేసిన సినిమాలకు అనేక ప్రసంశలతో పాటు పురస్కారాలు కూడా వచ్చాయి. ఆదిత్య 369,  భైరవధ్వీపం, ఖడ్గం సినిమాలకు ఉత్తమ ఆర్టు డైరక్టరుగా నంది పురస్కారాలను అందుకున్నాడు.

అతను నందమూరి తారక రామారావు నటించిన కులగౌరవం చిత్రానికి సహ కళా దర్శకునిగా పనిచేసాడు. చిరంజీవి, అక్కినేని నాగేశ్వరరావు నటించిన మెకానిక్ అల్లుడు సినిమాకు కూడా పనిచేసాడు.

చిత్ర సమాహారం

 1991 : ఆదిత్య 369, జైత్రయాత్ర, సూర్య IPS
 1992 : అంతం, ద్రోహి
 1993 : రక్షణ
 1995 : వజ్రం, సిసింద్రీ 
 1996 : నిన్నే పెళ్ళాడతా
 1998 : గిల్లికజ్జాలు, చంద్రలేఖ, శ్రీ సీతారాముల కళ్యాణం చూతము రారండి
 2000 : నువ్వే కావాలి
 2001 : ఆకాశ వీధిలో, నువ్వు నాకు నచ్చావు
 2002 : నువ్వే నువ్వే, ఖడ్గం, హోలీ
 2003 : ఎలా చెప్పను
 2009 : గణేష్

వ్యక్తిగత జీవితం 
పేకేటి రంగారావు తండ్రి  పేకేటి శివరాం తెలుగు సినిమా నటుడు. తెలుగు, తమిళ భాషల్లో  కథానాయకుడు ప్రశాంత్ (జీన్స్, చామంతి నటుడు) పేకేటి శివరాంకు స్వయాన మేనల్లుడు.

మూలాలు

బయటి లింకులు

 Celebrity Talk with Peketi Ranga on Moring Coffee With Sowjanya Part-1 -Mahaanews
 ఐ.ఎం.డి.బి.లో పేకేటి రంగా పేజీ.

తెలుగు సినిమా కళా దర్శకులు